CELEX: 61967CJ0033
Language: da
Date: 1968-03-28
Title: Domstolens Dom (Anden Afdeling) af 28. marts 1968. # Dietrich Kurrer mod Rådet for De Europæiske Fællesskaber. # Sag 33-67.

DOMSTOLENS DOM (ANDEN AFDELING)
      AF 28. MARTS 1968
      
         Dietrich Kurrer
      
      
         mod Rådet for De europæiske Fællesskaber
      
      Sag 33/67
      Processprog: Tysk
      
      Angående:
      En anmodning om annullation af stillingsopslag nr. 15/67 af 20. marts 1967 og meddelelse nr. 36 af 4. juli 1967 om generel udvælgelsesprøve med henblik på ansættelse af en ekspeditionssekretær i lønklasse A/4 i Rådets generalsekretariat.
      Domskonklusion :
      Sagsøgte frifindes i sag 33/67.
      Generaladvokatens forslag til afgørelse:
      Sagsøgte bør frifindes i den af Kurrer anlagte sag.
      Sammendrag
      
               1.
            
            
               Tjenestemand — ansættelse — stillingsopslag og meddelelse om udvælgelsesprøve — specialisering — stillingsbeskrivelse — specifikationer — ansættelsesmyndighedens beføjelser
               (Vedtægten for Fællesskabernes tjenestemænd, artikel 2, 4, 5, 29 og bilag III, artikel 1)
            
         
               2.
            
            
               Tjenestemænd — ansættelse — stillingsopslag og meddelelse om udvælgelsesprøve — specialisering — stillingsbeskrivelse — specifikationer — nationalitetskriterium — kundskaber vedrørende et nationalt retssystem
               (Vedtægten for Fællesskabernes tjenestemænd, artikel 27)
            
         
               3.
            
            
               Tjenestemænd — ansættelse — udvælgelsesprøve — forfremmelsesudvalg — paritetisk samarbejdsudvalg — beføjelser — grænser
               (Vedtægten for Fællesskabernes tjenestemænd, artikel 9 og 45, bilag II, artikel 2 og 3, bilag III, artikel 1)
            
         
               4.
            
            
               Tjenestemænd — ansættelse — udvælgelsesprøve med henblik på en højere lønklasse inden for samme stillingsgruppe — karakter af undtagelse — betingelser
               (Vedtægten for Fællesskabernes tjenestemænd, artikel 31, stk. 2)
            
         
               1.
            
            
               Når den af institutionen givne stillingsbeskrivelse ikke indeholder tilstrækkelige oplysninger til, gennem stillingsopslag eller meddelelse om udvælgelsesprøve, at fremkalde de bedst mulige ansøgninger til de stillinger, som skal besættes, påhviler det ansættelsesmyndigheden, der i henhold til vedtægten skal udstede de pågældende opslag og meddelelser, at udvide den af institutionen foretagne beskrivelse med de nødvendige specifikationer under hensyn til tjenestens behov.
               I det omfang ansættelsesmyndigheden ikke overskrider rammerne for den af institutionen foretagne beskrivelse, er en specialisering af de stillinger, der er genstand for stillingsopslaget eller meddelelsen om udvælgelsesprøve, et berettiget middel i forfremmelses- og ansættelsespolitikken, for så vidt angår opgaver, der kræver ganske særlige kvalifikationer.
            
         
               2.
            
            
               Selv om vedtægten forbyder, at en stilling forbeholdes borgere fra en bestemt medlemsstat, kan ansættelsesmyndigheden dog lovligt, ved ansættelsen af en tjenestemand i den juridiske tjeneste, lade sit valg afhænge af kundskaber og erfaring vedrørende et bestemt nationalt retssystem.
            
         
               3.
            
            
               Forfremmelsesudvalget og det paritetiske samarbejdsudvalg udøver, hvad angår henholdsvis undersøgelsen af mulighederne for forfremmelse inden for institutionen og udarbejdelsen af meddelelsen om udvælgelsesprøve, deres funktioner inden for rammerne af de beføjelser, som vedtægten tillægger både institutionen som sådan og ansættelsesmyndigheden, og under hensyntagen til særegenhederne ved den stilling, som skal besættes.
               I det omfang ansættelsesmyndigheden gyldigt har specificeret stillingens karakter og de kvalifikationer, som den forudsætter, er forfremmelsesudvalget og det paritetiske samarbejdsudvalg ved afgivelsen af deres indstillinger forpligtet til at tage hensyn til disse specifikationer.
            
         
               4.
            
            
               Kun når anvendelsen af artikel 31, stk. 2 er berettiget under hensyn til tjenestens specielle behov, som kræver ansættelse af en særligt kvalificeret tjenestemand, kan der undtagelsesvis foretages udnævnelser til en højere lønklasse inden for samme stillingsgruppe ved hjælp af en almindelig udvælgelsesprøve.